Diari Oficial de la Generalitat Valenciana


Sumari del DOGV 6905, del 19-11-2012 (2012/10090)

Notificació del laude emés per la Junta Arbitral de Transports de València. Expedient número V-343/2011.
--------------------------------------------------------------------------------------------------------

### Dades del document

Número de DOGV
:   6905

Data del DOGV
:   19-11-2012

Secció del DOGV
:   V. ANUNCIS - C) ALTRES ASSUMPTES

Número del document
:   2012/10305


Organisme emissor
:   Conselleria d'Infraestructures, Territori i Medi Ambient

Tipus de document
:   Anunci

Notificació del laude emés per la Junta Arbitral de Transports de València. Expedient número V-343/2011. [2012/10837]  
Ramón Escrig Moreno, president de la Junta Arbitral de Transports de València, manifesta que d'acord amb el que disposen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, fa saber a Paraver TV, que s'ha dictat un laude en l'expedient referenciat i com no ha sigut possible la seua notificació per desconegut, parador ignorat o absència, es fa a través d'esta publicació, als efectes legals oportuns. El contingut íntegre del laude és el que es ressenya a continuació:   
«Tribunal. President: Ramón Escrig Moreno. Vocals: Norma Barrachina Navarro. Carlos Virosque Verdú. Secretaria-vocal: Amparo Peris Catalá. Parts. Reclamant: Transportes Ochoa, SA, representada per Luis López Ávila. Reclamat: Paraver TV, que no compareix a l'acte de la vista, i és citat a través d'edicte a l'Ajuntament de Rótova.  
  
València, 25 de juliol de 2012, a les 12.55 hores es constituïx la Junta Arbitral de Transports pels membres indicats al marge i amb l'assistència de les parts per a resoldre l'expedient V-343/2011 es procedix a la celebració de la vista oral respecte de la reclamació següent: impagament de ports. Incompareixença del demandat. Citació per edicte en el tauler de l'Ajuntament de Rótova.  
Iniciada la vista oral pel president es procedix a comprovar la identitat de la part compareixent i la qualitat amb què intervé. S'informa que davant de la reiterada impossibilitat de citació i notificació realitzada a través de Correus, finalment es va realitzar mitjançant un edicte exposat al públic des del 25 de juny fins al 17 de juliol de 2012, en el tauler de l'Ajuntament de Rótova (València) per ser l'últim domicili social conegut.  
En compliment d'este tràmit consta en l'expedient certificació expedida per l'intendent de la Policia Local de l'Ajuntament de Rótova.  
  
Concedida la paraula a la reclamant deixa basada la seua demanda en els antecedents de fet següents:  
1. Es ratifica en tots els motius de la seua demanda i manifesta que com a conseqüència de les relacions comercials existents entre les parts, la reclamant va realitzar, per compte de la reclamada, diversos transports que queden especificats en el text de les factures adjuntes a la demanda. A continuació es van presentar al cobrament les factures número 4600.00021 de 25 de juny de 2011 per import de 2.863,50 euros i la número 4600.00291 de 25 de juliol de 2011 per import de 2.423,90 euros. Les factures esmentades sumen la quantitat de 5.287,40 euros. A esta quantitat hauran de sumar-se-li els imports de 202,31 euros calculats pel concepte d'interessos i 749,42 euros en concepte de gastos per la devolució dels rebuts presentats al cobrament d'ambdós factures.  
  
Sol·licita que previ el reconeixement del seu dret es condemne a la reclamada al pagament de la quantitat total de 6.239,13 euros.  
S'apliquen els fonaments jurídics següents:  
1. La competència territorial de la Junta, de la qual res s'al·lega, ve determinada en els articles 6 i 7.2 del Reglament de la LOTT (RD 1211/1990).   
2. La submissió ve determinada d'acord amb l'article 38 de la Llei 16/1987, de 30 de juliol, d'Ordenació dels Transports Terrestres, d'acord amb la redacció donada a este per l'article 162 de la Llei 13/1996, de 30 de desembre, de Mesures Fiscals, Administratives i d'Orde Social, que modifica la Llei 16/1987, de 30 de juliol, d'Ordenació dels Transports Terrestres: "es presumirà que hi ha el referit acord de sotmetiment a l'arbitratge de les juntes sempre que la quantia de la controvèrsia no excedisca de 6.000,00 euros i cap de les parts intervinents en el contracte haja manifestat expressament a l'altra la seua voluntat en contra abans del moment en què s'inicie o hauria d'haver-se iniciat la realització del servici o activitat contractat". No consta en l'expedient que s'haja fet cap manifestació en el sentit preceptuat.   
3. Presentada la demanda el 8 de novembre de 2011, amb data 23 de gener de 2012, es va rebre un correu electrònic remés per la demandant en què sol·licitava es paralitzara la tramitació de l'expedient per haver arribat a un acord de pagament. No obstant això amb data 11 d'abril de 2012, es va tornar a rebre via correu electrònic, la sol·licitud de la demandant de restituir l'expedient, perquè finalment no es va arribar a cap acord amb la demanda.   
4. De les manifestacions realitzades en vista es deduïx que, efectivament, els ports que són reclamats en esta demanda i les factures dels quals hi consten adjuntes van ser realitzats, la qual cosa determina el dret al seu cobrament per part de la reclamant.  
La reclamant sol·licita a més de la quantia de les factures pendents de pagament, les quantitats corresponents als interessos i als gastos ocasionats pels impagaments de les factures la reclamació de les quals és objecte d'esta demanda. Si bé ha d'estimar-se el concepte d'abonament d'interessos, estos hauran de calcular-se a partir de la presentació d'esta demanda (08.11.2011) i es calcularan en el moment d'execució d'este laude.  
D'altra banda es desestimen els gastos reclamats de 749,42 euros per no quedar justificats estos en l'expedient.  
Per tot això, valorades les declaracions manifestades en la vista i la resta de documents que consten en l'expedient, després de les oportunes consideracions, la Junta, per unanimitat dels seus membres, dicta el laude següent:  
Estimar parcialment per raó de la quantia la demanda interposada per Transports Ochoa, SA, representada per Luis López Ávila, contra Paraver TV, per haver quedat acreditat que es van realitzar els transports demandats, la qual cosa dóna un dret de cobrament a la reclamant.   
L'estimació parcial és deguda al no reconeixement de l'import corresponent als gastos demandats, per no haver sigut degudament provats i al corresponent a la necessitat d'un nou càlcul d'interessos, ja que quedant reconegut el dret al seu cobrament, estos han de ser calculats des de la presentació de la demanda (08.11.2011) i fins al moment en què es produïsca l'execució d'este laude, en que hauran de ser calculats.  
  
Per tot això Paraver TV, haurà d'abonar a Transports Ochoa, SA, la quantitat de cinc mil quatre-cents huitanta-nou euros amb setanta-un cèntims (5.489,71 euros), més els interessos meritats i la càlcul dels quals es realitzara en execució d'este laude tal i com s'ha assenyalat.  
  
Contra este laude pot exercitar-se l'acció d'anul·lació davant del Tribunal Superior de Justícia de la Comunitat Valenciana en el termini de dos mesos següents de la notificació, d'acord amb el que preveuen els articles 40 a 43, ambdós inclosos, de la Llei 60/2003, de 23 de desembre, d'Arbitratge.  
Amb independència de l'anterior, dins dels 10 dies següents de la notificació del laude podrà sol·licitar-se a esta Junta Arbitral la seua correcció, aclariment o complement, d'acord amb l'article 39 de l'esmentada Llei d'Arbitratge.  
Transcorreguts 20 dies des de la notificació d'este laude a les parts, podrà instar-se la seua execució forçosa, davant del Jutjat de Primera Instància de València conforme establixen els articles 44 i 45 de la Llei 60/2003, de 23 de desembre, d'Arbitratge i 548 de la Llei 1/2000, de 7 de gener, d'Enjudiciament Civil.»  
Estos terminis de recursos continguts en el laude transcrit seran computables a partir de l'endemà a la publicació d'este edicte en el Diari Oficial de la Comunitat Valenciana.  
  
València, 5 de novembre de 2012.- El president de la Junta Arbitral de Transports de València: Ramón Escrig Moreno.